text: Частните фондове скочиха срещу промените за вторите пенсии - Пенсиониране - www.pariteni.bg
  Според тях има риск около 100 000 човека ще загубят правото си да си получат парите от 2-ри стълб
  8 февруари 2021 16:27
  Във връзка с внесени предложения от няколко народни представители от парламентарната група на "БСП за България", както и на отделните предложения от народния представител Александър Сиди, по проекта на Закон за изменение и допълнение на Кодекса за социално осигуряване /КСО/, от Българската асоциация на дружествата за допълнително пенсионно осигуряване /БАДДПО/ в становище изразяват учудването си, че толкова драстични промени се предлагат между двете пленарни четения на проектозакона.
  Проектозаконът бе внимателно оформен от работната група, която в продължение на две години разглеждаше всички варианти, осъзнавайки високата степен на важност за нормалното започване на процеса по изплащане на пенсиите на хората.
  За този период бяха обсъдени много предложения и отхвърлени някои, като нарушаващи правата на пенсионерите, посочват от БАДДПО. И заявяват, че предложенията на БСП категорично не съответстват на разработения законопроект.
  "Те са в различна посока и носят огромен риск. За да заработят, трябва да се промени съществено и останалата част от законопроекта. Т.е. трябва да се пренапишат наново основни текстове в ЗИД на КСО. Това означава блокиране на целия процес, връщане с години назад на процедурата и заплаха за нормалното протичане на процеса по изплащане на пенсиите, който трябва да започне през септември. Така на практика се блокира цялата реформа в пенсионноосигурителната система в страната, започнала през 1999 г., и провеждана с активното участие на правителства и експерти на БСП", се казва в становището на асоциацията.
  Според БАДДПО, "предложенията на народния представител Александър Сиди биха могли да доведат до това, че само в първите пет години след влизането в сила на тези недопустими промени в закона, около 100 000 човека ще загубят правото си да си получат парите от 2-ри стълб".